**Προϋποθέσεις διαλόγου στην τάξη**

Το δημοκρατικό σχολείο οφείλει να θεμελιωθεί στο διάλογο, γιατί ο διάλογος αποτελεί το ουσιώδες γνώρισμα της δημοκρατίας. Με το διάλογο αμβλύνονται διαφορές συγκλίνουν αντιθέσεις, αίρονται παρεξηγήσεις, προλαβαίνονται συγκρούσεις.

Ο διάλογος όμως, για να μην είναι μόνο επίφαση**1**ή παρωδία απαιτεί ορισμένες κοινές παραδοχές. Πίστη στον ορθό λόγο και στη λογική επιχειρηματολογία, δηλ στην επιχειρηματολογία που ακολουθώντας μια έγκυρη συλλογιστική διαδικασία αποδείχνει την αλήθεια ή τεκμηριώνει την ορθότητα μιας άποψης. Προϋποθέτει αποδοχή του άλλου και σεβασμό στη γνώμη του άλλου. Θεμελιώνεται πάνω στην ελευθερία, που παρέχει τη δυνατότητα στον καθένα να εκφράζει την άποψη του χωρίς το φόβο του ελέγχου. Αυτό σημαίνει ταυτόχρονα πίστη στην πολυφωνία και στην αναγκαιότητα της αντιπαράθεσης των ιδεών, γιατί μέσα απ' αυτή την πολυφωνία και την αντιπαράθεση γίνεται πληρέστερη η ενημέρωση, ενισχύεται η κριτική στάση, βρίσκεται ορθότερη λύση στο πρόβλημα, αφού οι ιδέες το φωτίζουν απ' όλες τις πτυχές και δίνουν τη δυνατότητα για ποικίλους συνδυασμούς.

Η σωστή συζήτηση στην τάξη, εκτός από τις γενικότερες προϋποθέσεις που αναφέραμε προηγουμένως, απαιτεί μια ορισμένη στάση του διδάσκοντος και μια ορισμένη τεχνική. Πρώτα πρώτα πρέπει να διευκρινίσουμε ότι η συζήτηση δεν έχει σκοπό να δημιουργήσει τα υπερσυζητικά**2** εκείνα άτομα που «σκίζουν τη τρίχα στα τέσσερα», αλλά ανθρώπους που είναι σε θέση να στέκονται κριτικά απέναντι στα προβλήματα, να διαμορφώνουν άποψη, να τη διατυπώνουν με σαφήνεια, να την υποστηρίζουν με επιχειρήματα και με ευπρέπεια και τέλος να μένουν ανοιχτοί, δηλαδή να είναι σε θέση να ακούν τις άλλες απόψεις και να παρακολουθούν τα άλλα επιχειρήματα.

Χρειάζεται λοιπόν αφενός η υπεύθυνη χρήση του λόγου, αφετέρου η δημοκρατική κατανομή του λόγου. Το πρώτο σημαίνει ότι οι μαθητές δε μιλούν ικανοποιώντας το ναρκισσισμό**3**ή τον εγωισμό τους, αλλά μιλούν για να συμβάλλουν στο καλύτερο φωτισμό του θέματος, στην προαγωγή της συζήτησης, στην ανεύρεση της ορθότερης λύσης. Άρα ο λόγος πρέπει να είναι καίριος και ουσιαστικός και να διατυπώνεται με σαφήνεια και ακρίβεια, αλλά κυρίως να αναφέρεται στο συγκεκριμένο θέμα - πρόβλημα, που σχετίζεται απαραίτητα με το μάθημα. Ο καθορισμός του θέματος και η αναφορά του λόγου σ' αυτό, είναι βασικοί όροι ώστε να μη διαχέεται η συζήτηση μετατρεπόμενη σε γενικό και αόριστο κουβεντολόι, χωρίς κέντρο, χωρίς κατεύθυνση και στόχο.

Δημοκρατική κατανομή λόγου εξάλλου σημαίνει όσο το δυνατό μεγαλύτερη συμμετοχή των μαθητών στη συζήτηση και άρα αποφυγή της μονοπώλησης του λόγου από ορισμένα άτομα. Οι μαθητές πρέπει να ασκηθούν σ' αυτή τη συμμετοχή, έστω και παρακινούμενοι, γιατί η συμμετοχή είναι η πιο ουσιαστική λειτουργία της δημοκρατίας. Τέλος η συζήτηση πρέπει να κλείνει κάπου, αν όχι με τη μορφή «συμπερασμάτων» τουλάχιστον με την ικανοποίηση της ορθής διερεύνησης του θέματος.

Για όλα αυτά όμως είναι απαραίτητη η διακριτική αλλά θετική στάση του δάσκαλου και η ικανότητά του να οργανώνει και να συντονίζει τη συζήτηση παρεμβαίνοντας είτε σαν «διαιτητής» που φροντίζει για τη σωστή διεξαγωγή του «παιχνιδιού» είτε για να δώσει μια πληροφορία σχετική με το θέμα είτε για να συνοψίσει στο τέλος, αλλά σε καμιά περίπτωση για να επιβάλει, άμεσα ή έμμεσα, την άποψή του ούτε με το πρόσχημα της ισοτιμίας. Ο λόγος του δασκάλου δεν είναι δυνατό να διατυπωθεί ισότιμα. Είναι εξ' ορισμού λόγος «αυθεντικός» που επιβάλλεται ή υποβάλλει.

*Κ. Μπαλάσκας Κοινωνική θεώρηση της παιδείας, Αθήνα, 1989*

ΛΕΞΙΛΟΓΙΟ:

1.       επίφαση = κάτι που είναι φαινομενικό και συχνά απατηλό

2.      υπερσυζητικά = άτομα που αγαπούν τη συζήτηση ή και τη φλυαρία

3.      ναρκισσισμός  = ο αυτοθαυμασμός, η λατρεία του εαυτού μας

**ΘΕΜΑΤΑ**

**Α. α.** Ποιο είναι το θέμα του κειμένου; Να γράψετε ένα δικό σας τίτλο

 **β**. Ποιά επιμέρους θέματα θίγει ο συγγραφέας και με ποια επιχειρήματα στηρίζει το κάθε θέμα;

**Β. α.** Να γράψετε δύο παραδείγματα **συνυποδηλωτικής** χρήσης της γλώσσας και δύο παραδείγματα **δηλωτικής** χρήσης της γλώσσας που συναντάτε στο κείμενο.

**β.** Να δώσετε τη σημασία της φράσης που είναι σε εισαγωγικά «σκίζουν την τρίχα στα τέσσερα» και να γράψετε έναν αντίστοιχο ιδιόλεκτο τύπο με παρόμοια σημασία.

**γ.** Να χαρακτηρίσετε το **ύφος** του κειμένου *(αστείο, σοβαρό, επίσημο, σατυρικό, επιστημονικό, κλπ.)* στηριζόμενοι στις γλωσσικές επιλογές του συγγραφέα.

**Γ . Παραγωγή γραπτού λόγου**

Όταν διεξάγεται διάλογος για ένα θέμα την ώρα του μαθήματος ή όταν ζητείται η γνώμη σας, παρατηρείται το φαινόμενο πολλοί συμμαθητές σας ή και εσείς οι ίδιοι πολύ συχνά το φαινόμενο να μιλάτε όλοι μαζί, να μην ακούγονται όλες οι γνώμες των συμμαθητών και τελικά ο διάλογος να καταλήγει σε παρερμηνείες ή παρεξηγήσεις. Σε ένα άρθρο που θα δημοσιεύσετε στη σχολική εφημερίδα να εντοπίσετε τα λάθη που κάνετε τόσο εσείς οι ίδιοι όσο και οι συμμαθητές σας κατά τη διεξαγωγή ενός διαλόγου μέσα στην τάξη καθώς και να προτείνετε τρόπους και συμπεριφορές με τις οποίες θα μπορέσει να διεξαχθεί ένας γόνιμος διάλογος την ώρα του μαθήματος και έτσι όλοι να ωφεληθούν.